ธปท.ปรับเพิ่มจีดีพีปี 2561 เป็น 4.1%
กนง.เสียงแตก มีมติ 6 ต่อ 1 คงดอกเบี้ยนโยบาย 1.5% หนุนการฟื้นตัวเศรษฐกิจ พร้อมปรับเพิ่มประมาณการจีดีพีปีนี้เป็น 4.1% และคาดการณ์จีดีพีปีหน้า 4.1%
28 มี.ค. 2561

กนง.เสียงแตก มีมติ 6 ต่อ 1 คงดอกเบี้ยนโยบาย 1.5% หนุนการฟื้นตัวเศรษฐกิจ พร้อมปรับเพิ่มประมาณการจีดีพีปีนี้เป็น 4.1% และคาดการณ์จีดีพีปีหน้า 4.1%นายจาตุรงค์ จันทรังษ์ เลขานุการ คณะกรรมการนโยบายการเงิน (กนง.) แถลงผลการประชุม กนง. ในวันที่ 28 มีนาคม 2561 คณะกรรมการฯ มีมติ 6 ต่อ 1 เสียง ให้คงอัตราดอกเบี้ยนโยบายไว้ที่ 1.5% ต่อปี  โดยในการตัดสินนโยบาย คณะกรรมการ ประเมินว่าเศรษฐกิจไทยมีแนวโน้มขยายตัวได้ต่อเนื่อง และดีกว่าที่ประเมินไว้เมื่อไตรมาสก่อน โดยได้รับแรงส่งจากทั้งภาคต่างประเทศและอุปสงค์ในประเทศที่ทยอยปรับดีขึ้น อัตราเงินเฟ้อทั่วไปมีทิศทางปรับสูงขึ้นอย่างค่อยเป็นค่อยไป โดยมีแนวโน้มเพิ่มขึ้นช้ากว่าที่ประเมินไว้เดิมเล็กน้อย ภาวะการเงินโดยรวมยังอยู่ในระดับผ่อนคลายและเอื้อต่อการขยายตัวทางเศรษฐกิจ เสถียรภาพระบบการเงินโดยรวมอยู่ในเกณฑ์ดีแต่มีความเสี่ยงในบางจุดที่อาจสะสมความเปราะบางในระบบการเงินในระยะต่อไป กรรมการส่วนใหญ่เห็นว่านโยบายการเงินที่ผ่อนคลายในระดับปัจจุบันมีส่วนช่วยสนับสนุนการขยายตัวของเศรษฐกิจและเอื้อให้อัตราเงินเฟ้อทั่วไปกลับเข้าสู่กรอบเป้าหมายได้แม้อาจต้องใช้เวลาอีกระยะหนึ่ง จึงเห็นควรให้คงอัตราดอกเบี้ยนโยบายไว้อย่างไรก็ดี กรรมการ 1 ท่าน ให้ขึ้นอัตราดอกเบี้ยนโยบาย 0.25% จาก 1.5% เป็น 1.75% ต่อปี เห็นว่าภาวะการเงินที่ผ่อนคลายมากอย่างต่อเนื่องเป็นเวลานาน อาจส่งผลให้ประชาชนและภาคธุรกิจประเมินความเสี่ยงของภาวะการเงินในอนาคตต่่ากว่าที่ควร ในขณะที่การลดระดับการผ่อนคลายนโยบายการเงินลงบ้างในภาวะปัจจุบันไม่เป็นอุปสรรคต่อการขยายตัวทางเศรษฐกิจ"มองไปข้างหน้า การขยายตัวของเศรษฐกิจไทยในภาพรวมมีแนวโน้มชัดเจนมากขึ้น โดยเฉพาะจากปัจจัยด้านต่างประเทศ ในขณะที่ยังต้องติดตามความเข้มแข็งของการฟื้นตัวของอุปสงค์ในประเทศและพัฒนาการเงินเฟ้อ คณะกรรมการฯ จึงเห็นว่านโยบายการเงินควรอยู่ในระดับผ่อนปรนต่อไป โดยพร้อมใช้เครื่องมือเชิงนโยบายที่มีอยู่เพื่อสนับสนุนให้เศรษฐกิจขยายตัวได้อย่างต่อเนื่อง ควบคู่กับการรักษาเสถียรภาพระบบการเงินของประเทศ" นายจาตุรงค์ กล่าวนายจาตุรงค์ กล่าวว่า ได้ปรับประมาณการเศรษฐกิจในการประชุม กนง. รอบนี้ ด้วย จากเดิมประมาณการเศรษฐกิจไทยปี 2561 เติบโต 3.9% ปรับเพิ่มเป็น 4.1% และให้ประมาณการเศรษฐกิจไทยปี 2562 เติบโต 4.1% เช่นกัน โดยการปรับขึ้้นครั้งนี้ มาจากการส่งออกและการท่องเที่ยวที่ดีขึ้นอย่างต่อเนื่องตามการขยายตัวของเศรษฐกิจโลก การลงทุนภาคเอกชนฟื้นตัวดี และการบริโภคภาคเอกชนขยายตัวได้อย่างค่อยเป็นค่อยไป